הארגון הוקם בשנת 1988 בשם "מתן - הדרך שלך לתת" ובשנת 2010 שונה שמו ל"מתן - משקיעים בקהילה". מתן הוא הנציג הישראלי של ארגון United Way Worldwide אשר הוקם בארצות הברית לפני 125 שנה ופעיל ברחבי העולם כולו. החל משנת 2001 מנכ"לית הארגון היא אהובה ינאי.
"מתן" משקיע משאבים בעסקים ובקרנות פילנתרופיות ומעודד שיתוף עובדים בפיתוח פרויקטים חברתיים שונים. השקעתה של העמותה באה לידי ביטוי במגוון דרכים: תרומות ומענקים, תמיכה בפרויקטים חדשים, התנדבות עובדים ומנהלים, מסלולים מקצועיים ועוד. משאבים אלו מושקעים מדי שנה בכ-300 תוכניות בקהילה המופעלות על ידי מאות עמותות וארגונים חברתיים בישראל.
תחומי הפעילות המרכזיים של הארגון:
שמרית לוי ששון
שמרית לוי ששון (נולדה ב-3 באוגוסט 1980) היא שחקנית ישראלית.
ביוגרפיה.
למדה בתיכון מקיף "אורט רוגוזין" במגדל העמק. בצה"ל שירתה כמדריכת אימון גופני בבה"ד 8. בין השנים 2000–2001 הייתה חברה בצוות הבידור של מלון "רויאל ביץ'" באילת. ב-2001 למדה קורס משחק ומשחק מול מצלמה אצל שרון אלכסנדר. ב-2005 סיימה 3 שנות לימוד משחק בבית הספר לאמנויות הבמה "בית צבי" לצד עידו רוזנברג והילה זיתון. במהלך לימודיה זכתה במלגות ע"ש עדנה פלידל ומשה זעירי, וזכתה במלגת קרן שרת לשנת 2004.
בשנת 2005 השתתפה בטלנובלה בע"מ כחלק מלהקת "פארנויה".
לוי ששון השתתפה בהפקות תיאטרון רבות:
בתיאטרון הבימה: בין השנים 2002–2005 גילמה את שירלי במחזמר "מרי לו" שכתבו דן אלמגור וסטיבן דקסטר וביים סטיבן דקסטר.
בתיאטרון אורנה פורת לילדים ולנוער: בין השנים 2005–2015 גילמה את קרחתופי בהצגה "מעלה קרחות" מאת אפרים סידון שביימה ציפי פינס. בין השנים 2007–2009 שיחקה בהצגה "דרך השיר" שכתבה וביימה צביה הוברמן. ב-2009 גילמה את טייגר לילי במחזמר "פיטר פן" שעיבדה וביימה צביה הוברמן. המחזמר הופק בשיתוף עם תיאטרון חיפה. החל מ-2013 מגלמת את האמא החורגת בהצגה "הלב של שירז" שכתבה צרויה להב וביימו משה קפטן ועוז מורג.
בתיאטרון בית ליסין: ב-2006 שיחקה במחזמר "ברנשים וחתיכות" מאת ג'ו סוורלינג ואייב בורוז שביים קן אולדפילד.
בתיאטרון נדנדה: בין השנים 2008–2012 גילמה את רונית הרקדנית בהצגה "חגיגת השירים של דתיה" מאת דתיה בן דור שביים עידן עמית.
בתיאטרון הקאמרי: החל מ-2008 משחקת במחזמר "כנר על הגג" מאת ג'וזף שטיין (ע"פ סיפורי טביה החולב מאת שלום עליכם) שביים משה קפטן. ב-2012 שיחקה במחזמר "קברט" מאת ג'ון קאנדר ופרד אב שביים עמרי ניצן. החל מ-2012 מגלמת שכנה במחזמר "קזבלן" מאת יואל זילברג ויגאל מוסינזון שביים צדי צרפתי.
בשנת 2018 גילמה את תפקיד דיאנה מוראלס במחזמר "שורת המקהלה" שביים צדי צרפתי.
השתתפה גם בערבי מחווה ומופעים מיוחדים יחד עם קבוצת "צעירי הקאמרי" בתיאטרון הקאמרי: ב-2008 הופיעה במופע מחווה לנורית הירש שערך והפיק אבי גז. ב-2011 הופיעה במופע מחווה ליורם טהרלב שערך וביים אבי גז, במופע מחווה לשושנה דמארי שערך והפיק אבי גז, במופע מחווה ליצחק נבון שערך והפיק אבי גז, ובמופע מחווה למחזמר הישראלי שערך וביים אבי גז. ב-2012 הופיעה במופע מחווה לאמנים עלי ויחיאל מוהר שערך והפיק אבי גז. ב-2014 הופיעה במופע "ובמקום הראשון - העברית!" שערך וביים אבי גז, ובמופע "שרים לליאור".
בתיאטרון המדיטק: ב-2009 גילמה מיילדת בהצגה "ציפור הנפש" - מחזה מוזיקלי שעיבד אורן יעקובי (ע"פ ספרה של מיכל סנונית) וביים משה קפטן.
בתיאטרון המסחרי: בין השנים 2006–2008 שיחקה בהצגה "הפנינה של אור" שכתב אסף אשתר וביים משה קפטן בהפקת עמותת "מהות החיים" של שרי אריסון. ב-2007 גילמה את יסמין במחזמר "אלאדין" שעיבדו מאור מיימון ובר קדמי וביים ליאור חמו בהפקת מ.מ הפקות. בין השנים 2007 -2008 גילמה את סינדרלה במחזמר "סינדרלה" שעיבד מאור מיימון וביים עופר שפריר. ב-2012 שיחקה במחזמר "השירים המשחקים" של רינת גבאי שביים משה קפטן בהפקת חסידה הפקות. ב-2016 גילמה את סיגי, בת דודה של מרי לו ואת קלרה אמא החורגת של גבריאל במחזמר "מרי לו" שכתבו דן אלמגור וסטיבן דקסטר וביים סטיבן דקסטר.
ב-2008 דיבבה דמויות אורחות בסדרה "קסם המג'י" ששודרה בערוץ הילדים. בנוסף, דיבבה את דנה בסדרה "דיבו דרקון המתנות" ואת גברת קרן אור בסדרה "המופע של מר שמח" ששודרו בערוץ הופ!.
בשנת 2019 שיחקה את הדמות מיראבל במחזמר "זה אני" פרי עיטו של מאור זגורי בתיאטרון הקאמרי, ועליו זכתה בפרס השחקנית המצטיינת של הקאמרי לשנת 2019.
בשנת 2020 בוצעה קריאה מבוימת של מחזה שכתבה - "רואה לך בעיינים" בתיאטרון הקאמרי.
בשנת 2021 גילמה את נדיה כהן- אשתו של אלי כהן, בהצגה "אלי" של תיאטרון אורנה פורת לילדים ולנוער.
חיים אישיים.
שימרית לוי ששון נשואה לאיתי לוי שחקן בעברו ואם לשניים. היא מתגוררת בגבעתיים.
ילין (יישוב בדנמרק)
ילין (בדנית: Jelling) הוא כפר בדנמרק בעל אוכלוסייה של כ-3,370 נפש (נכון ל-1 בינואר 2014). הכפר ממוקם בנפת העיר ויילה, כ-10 קילומטר צפונית-מערבית לה.
הכפר מפורסם בעיקר בשל המונומנטים הלאומיים שנמצאים בו – האבנים הרוניות בילין.
מדי שנה נערך בכפר פסטיבל המוזיקה של ילין, כיום הפסטיבל המוזיקלי השלישי בגודלו בדנמרק.
בית הכנסת צידון
בית הכנסת צידון (בערבית: كنيس صيدا) הוא בית כנסת העתיק ביותר בעולם שעדיין ניצב על תילו. ממוקם בעיר העתיקה של צידון, לבנון, במה שמכונה "השכונה / הרובע היהודי" - "חארת אל-יהוד" (حارة اليهود).
האמונה הרווחת היא כי בית הכנסת צידון (סעידה) נבנה בשנת 833 על מבנה בית כנסת ישן יותר שמוערך שנבנה בזמן חורבן בית המקדש השני, כלומר, בשנת 66 לספירה. בכתבים הנוצריים נטען כי ישו הטיף בבית כנסת זה ובסביבתו, דבר המעיד על גילו של המבנה והמקום.
בעקבות עזיבתם של יהודים רבים את צידון מאז מלחמת האזרחים בלבנון, נזנח בית הכנסת, ומבנהו אינו מתוחזק מספיק כיום. יהודים מבקרים בו לעיתים רחוקות.
מיקי זוהר
מכלוף (מיקי) זוהר (נולד ב-28 במרץ 1980) הוא חבר הכנסת מטעם הליכוד ויו"ר עמית של הליכוד העולמי. בכנסת ה-23 כיהן כיו"ר הקואליציה, יו"ר סיעת הליכוד וסגן יושב ראש הכנסת. בכנסת ה-20 היה יו"ר ועדת הכנסת ויו"ר הוועדה המיוחדת לצדק חלוקתי ולשוויון חברתי וכן שימש כרכז הקואליציה בוועדת הכספים. בעברו כיהן כחבר מועצה וסגן ראש עיריית קריית גת במשך 7 שנים.
ביוגרפיה.
זוהר נולד בקריית גת לאלי, יליד מרוקו, ולדינה, ילידת תוניסיה. שמו הרשמי הוא מכלוף, על שם סבו. בהיותו בן חמש נהרג אביו בתאונת דרכים. למד בבית הספר היסודי-דתי משואה בקריית גת, ובנעוריו גר באשקלון, שם למד בחטיבה ובתיכון אורט ישראל. שירת בצה"ל כמפקד טירונים בבסיס ניצנים.
עסק שנים בתחום הנדל"ן והיה פעיל חברתי בקרית גת. בעל תואר ראשון במשפטים מהמרכז האקדמי למשפט ולעסקים ברמת-גן ותואר שני במשפטים מאוניברסיטת בר-אילן.
פעילות ציבורית.
במישור המקומי.
בשנת 2004 מונה ליו"ר ועדת הכספים וכוח האדם במתנ"ס בקריית גת. בשנת 2008 נבחר למועצת העיר שם כשהוא עומד בראש רשימה עצמאית ואף היה יו"ר ועדת הביקורת של העירייה.
בשנים 2004–2014 שימש יו"ר קבוצת הכדורסל מכבי קריית גת שעלתה לליגת העל בעונת .
בשנת 2013 נבחר ליו"ר סניף הליכוד בעירו, ובשנת 2014 נבחר לחבר במזכירות הליכוד מטעם הדרום. זוהר ניצח בפריימריז ב"ליכוד" לקראת הבחירות המוניציפליות (2013) בקריית גת. הרשימה בראשותו קיבלה שני מנדטים במועצת העיר. שימש סגן ראש עיריית קריית גת, יו"ר החברה הכלכלית והממונה על הספורט ודירקטור בחברת י.ש. גת.
במישור הארצי.
בבחירות המקדימות לכנסת ה-20 התמודד על תפקיד נציג מחוז הנגב, מקום 22 ברשימה, זכה בו ונכנס לכנסת. נגדו התמודד אז מישל בוסקילה, לימים חבר כנסת מטעם מפלגת תקווה חדשה.
ביולי 2015 מונה לרכז הקואליציה בוועדת הכספים וליו"ר ועדת המשנה לספורט של הכנסת. ביולי 2016 מונה ליו"ר הוועדה המיוחדת לצדק חלוקתי ולשוויון חברתי.
ביולי 2017 קיבל זוהר הערה מוועדת האתיקה של הכנסת על ניגוד עניינים בכך שניהל דיונים על שכונת "כרמי גת" כיו"ר הוועדה המיוחדת לצדק חלוקתי ולשוויון חברתי, אף על פי שהוא ואשתו מחזיקים נכסים בשכונה. הוועדה קבעה שעל זוהר להימנע מליזום ומלנהל ישיבות העוסקות בשכונה. ח"כ זוהר כפר בטענות והבהיר כי הדיונים נערכו לבקשת עיריית קריית גת ונועדו לטפל בצרכיהם של קרוב ל-8000 תושבי השכונה.
בינואר 2018, מונה ח"כ זוהר לתפקיד יו"ר ועדת הכנסת.
הגיע למקום הראשון בדירוג פעילות חברי הכנסת למען העמקת הזהות היהודית במדינת ישראל (מטעם פורום שהוקם למטרת פריימריז בליכוד), בין השאר, על כך שהציע חוק שיטיל קנס על פתיחת עסקים בשבת.
ב-2019 הוצב זוהר במקום ה-27 ברשימת הליכוד לכנסת העשרים ואחת. עקב התפטרותו של פנחס עידן לפני הבחירות עלה למקום ה־26. זוהר נבחר לכנסת ולבקשת ראש הממשלה, בנימין נתניהו, הוביל את חוק התפזרות הכנסת העשרים ואחת שאושר בסוף מאי 2019.
ב-2020 נבחר לכנסת העשרים ושלוש לאחר שהוצב במקום ה-28 ברשימת הליכוד ומונה ליושב ראש הקואליציה.
במהלך כהונתו, היו מספר עימותים ציבוריים בינו לבין חבריו לסיעה. בסוף יולי 2020, החליט, בגיבוי ראש הממשלה נתניהו, להטיל עונשים על חברי כנסת ושרים בסיעה, שהפרו משמעת קואליציונית כלשונו. באותו היום נודע על יוזמה להחלפתו שלא צלחה, עקב הגיבוי אותו קיבל מראש הממשלה.